Bedragerisiktet realitykjendis erkjenner delvis skyld
26. september ble mannen, en profilert deltager i et norsk realityprogram, varetektsfengslet i fire uker av Oslo tingrett. De to første ukene hadde han brev- og besøksforbud. Han er siktet for grovt bedrageri. – Han erkjenner skyld i deler av siktelsen og ønsker at han blir løslatt, sier forsvarer Petter Bonde til VG drøyt to og en halv uke ut i varetektsfengslingen. Politiet mener, ifølge siktelsen, at mannen har brukt statusen sin til å skaffe betalingsopplysninger fra unge kvinner. Disse opplysningene skal han ha brukt til å ta opp lån i kvinnenes navn. Totalt mener politiet at kvinnene har blitt svindlet for et beløp på flere millioner kroner. Bonde utdyper ikke hvilke deler av siktelsen klienten erkjenner. – Det er en pågående etterforskning, og jeg vil ikke spesifisere noe nærmere, sier advokaten.Realitykjendisen forsvarer ønsker heller ikke å si noe om hvordan den siktede har det bak murene. «Fengsling i 4 uker er etter rettens syn ikke et uforholdsmessig inngrep og er tilstrekkelig begrunnet sett hen til den alvorlige siktelsen og faren for bevisforspillelse og gjentagelse. Retten mener også at fengsling i 4 uker ikke rammer siktede hardere enn andre som sitter i varetekt», het det i kjennelsen. De påståtte bedrageriene skal ha pågått i over ett år, og flere unge kvinner skal være fornærmet i saken. Realitydeltageren er tidligere straffedømt to ganger for en lang rekke brudd på narkotikalovgivningen og veitrafikkloven.
Den mannlige TV-kjendisen i 20-årene skal ha svindlet unge kvinner for millioner av kroner.